Carmen Mocke, self ’n ma, stigter van die niewinsgewende organisasie Sikosa en die eienaar van ’n kookakademie Kids Can Cook Academy South Africa, sê hierdie projek gaan nie oor geld nie, maar om uit te reik na kinders wat nie ma’s het nie asook vir die kinders om te ontvlug.
Carmen erken dat dit tydrowend is en dat sy van tyd tot tyd haar eie sak hiervoor moet skud, maar dis vir haar ’n roeping.
“Ek beskou dit as ’n klein gebaar om ’n ruimte te skep waarin hierdie kinders gelukkig en kreatief kan wees en aan hul selfvertroue en selfwaarde kan bou. Hulle weet ook dat hulle geprys word en komplimente vir hul kreatiewe kookpogings kry.
“Dit leer jou geduld asook om tydsbewus te wees wanneer jy ’n koek bak. Dit help met beplanningsvaardighede, tydsbestuur en selfs konflikhantering indien jou resep nie in ’n sukses omskep word nie. Maar bowenal leer dit jou deursettingsvermoë en kreatiwiteit sodat ’n tweede of derde probeerslag dalk suksesvol is.
“My man, Nicky Mocke, is my steunpilaar. Ek glo ook dat God die regte mense en maatskappye op my pad bymekaargebring het om ’n waardevolle bydrae tot my verskeie projekte en doelwitte van ’n niewinsgewende maatskappy by te dra.”
“Hulle is leergierig as dit by nuwe inligting oor groente en ander inligting kom, asook oor die skenkings wat ons van Food Lovers Market kry. En hulle is in vervoering oor al die nuwe kombuishulpmiddels. Ek neem hulle dikwels saam om die bestanddele in die winkel te gaan aanskou.”
“Annah wou nog altyd ’n onderwyseres gewees het, maar sy het nie die fondse gehad om naskoolse opleiding te kry nie. Die kinders by hul kookakademie het dit vir Annah moontlik gemaak om vanjaar via afstandonderrig te studeer. Annah het ’n natuurlike talent vir die kookkuns en die kinders is absoluut gek oor haar.”
Sy het voorheen ’n baie suksesvolle posisie as assistent van die uitvoerende direkteur by ’n groot telekommunikasiemaatskappy, wat sy as ’n maatskappy met internasionale en besonder hoë etiese waardes beskou, beklee.
“Ek is tevrede met my lewe. Ek voer tans samesprekings met die Kommissie van Geslagsgelykheid en wil in die toekoms die provinsiale parlement oor voorstelle vir regshervormingswette in Suid-Afrika toespreek.
“Ek stel ook baie in sakeredding belang. Ek wil die wetgewers versoek om ingrypende prosedures in Familiereg te oorweeg met die hoop dat onnodige kostes op die gesinsboedel gedurende konfliktye uitgeskakel kan word. Dit is ook my doelwit dat een enkele regsverteenwoordiger aangestel word om die familiesaak te hanteer wat voortslepende litigasie kan keer, ’n werkende plan kan publiseer en ’n maandelikse verslag kan opstel. Ek weet dis ’n groot droom maar, nou ja, alles begin immers met ’n droom.”